Predkladacia správa

Vychádzajúc zo záväzku stanoveného v článku 9 ods. 1 písm. b) Medzinárodného dohovoru o odstránení všetkých foriem rasovej diskriminácie (ďalej ako „dohovor“) Slovenská republika ako zmluvná strana uvedeného medzinárodnoprávneho dokumentu predložila v októbri 2003 Výboru OSN na odstránenie rasovej diskriminácie (ďalej ako „výbor“) Štvrtú a piatu periodickú správu o implementácii Medzinárodného  dohovoru o odstránení všetkých foriem rasovej diskriminácie.. 

	Text Štvrtej a piatej periodickej správy Slovenskej republiky o implementácii Medzinárodného  dohovoru o odstránení všetkých foriem rasovej diskriminácie  bol schválený uznesením vlády  SR č. 474 z 11. júna 2003.

	Delegácia Slovenskej republiky prezentovala Štvrtú a piatu implementačnú správu k dohovoru v dňoch 9. a 10. augusta 2004 počas 65. zasadnutia výboru v Ženeve. Prezentácia správy mala štandardný priebeh. Výbor ocenil dodatočné informácie poskytnuté delegáciou SR a taktiež ocenil jej veľmi konštruktívne a úprimné odpovede na položené otázky. 

	Po skončení prezentácie implementačnej správy výbor prijal záverečné stanovisko, ktoré zahŕňa súhrn pozitívnych aspektov dosiahnutých Slovenskou republikou v oblasti boja proti všetkým formám rasovej diskriminácie ako i znepokojenia a odporúčania, ktorým by mala Slovenská republika venovať pozornosť, prípadne ich realizovať. 

Záverečné stanovisko výboru tvorí prílohu tohto materiálu. Predložený návrh uznesenia reaguje na odporúčania výboru a je výsledkom práce rezortov spolupracujúcich pri príprave prezentácie Štvrtej a piatej periodickej správy Slovenskej republiky o implementácii Medzinárodného  dohovoru o odstránení všetkých foriem rasovej diskriminácie pred Výborom OSN na odstránenie rasovej diskriminácie.

	Materiál bol predmetom medzirezortného pripomienkového konania, jeho vyhodnotenie je súčasťou materiálu. Materiál nemá finančný, ekonomický, environmentálny vplyv ani vplyv na zamestnanosť.